Twee in hof oor gesteelde polisiebootArgieffoto. Twee mans het Maandag in die landdroshof in Vryburg verskyn vir die besit van gesteelde goedere. Bernard Hugo (35) en Albertus van Zyl (38) is Vrydag in hegtenis geneem nadat ŉ polisieboot en ander gesteelde goedere in hul besit gevind is. Dit kom nadat die polisie op inligting gereageer het oor beweerde gesteelde goedere wat in ŉ werkswinkel by die Vryburg-skouterrein gestoor word. “Met die polisie se aankoms op die toneel het hulle die verdagtes met verskeie gesteelde goedere in hul besit aangetref. Hulle kon nie bevredigende antwoorde verskaf toe hulle daaroor uitgevra is nie,” sê kapt. Sam Tselanyane, polisiewoordvoerder in Noordwes. Die goedere sluit in ŉ rubber polisieboot, twee grassnyers en agt sonpanele met batterye. “Sommige van dié goedere is boonop as gesteel aangemeld ná ŉ huisbraak wat glo op 23 Januarie in Warrenton plaasgevind het,” sê Tselanyane. Die polisie het op die goedere beslag gelê. Die twee se hofsaak is uitgestel tot 3 Februarie vir ŉ formele borgtogaansoek. Hulle verskyn ook Dinsdag in Warrenton se landdroshof op twee aanklagtes van diefstal en huisbraak.